**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 01.10.2018, ora 8.00 – 02.10.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 02.10.2018, ora 7.00**

**RÂURI**

Debitele au fost, în general, staţionare, exceptând râurile din bazinul hidrografic Vișeu, bazinele superioare ale Someșului și Bistriței, unde au fost în scădere.

Creșteri izolate de niveluri și debite ca urmare a precipitațiilor slabe căzute în interval s-au înregistrat pe unele râuri din Muntenia, Dobrogea și sudul Moldovei.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Moldova, Prahova, pe cursul inferior al Argeșului, cursul mijlociu și inferior al Buzăului, cursul superior al Trotuşului, cursurile mijlocii ale Siretului şi Prutului, pe unii afluenţi ai Oltului mijlociu şi inferior şi pe unele râuri din Dobrogea și mai mici (10-30% din mediile multianuale lunare) pe râurile din bazinele hidrografice: Moravița și Bârlad.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi în general staţionare.

Sunt posibile creșteri izolate de niveluri și debite pe unele râuri din Maramureș, Crișana, Banat și Transilvania ca urmare a precipitațiilor slabe prevăzute.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

Debitul la intrarea în ţară (secţiunea Baziaş) în intervalul 01.10 – 02.10.2018 a fost relativ staționar, având valoarea de 2300 m3/s, sub media multianuală a lunii octombrie (3850 m3/s).

În aval de Porţile de Fier debitele au fost relativ staţionare pe sectoarele Gruia – Cernavodă şi Isaccea – Tulcea şi în uşoară scădere pe sectorul Hârşova – Galaţi.

Debitul la intrarea în ţară (secţiunea Baziaş) va fi staţionar (2300 m3/s).

În aval de Porţile de Fier debitele vor fi relativ staţionare.

**La data de 30*.09.2018* ora 7**00 **s-a înregistrat un nivel al Dunării de –110 cm la Cernavodă, debitul fiind de 463 mc/s, iar la data de 01.10.2018 ora 7**00 **s-a înregistrat un nivel al Dunării de –116 cm la Cernavodă, debitul fiind de 442 mc/s.**

În acest sens, conform prevederilor *Planului de restricții și folosire a apei în perioadele deficitare*, **se impune aplicarea treptei 3 de restricții**, conform Anexei 16, transmisă de beneficiari, la folosințele care se alimentează cu apă din Dunăre, pe sectorul Chiciu – Cernavodă – Hârșova, respectiv:

* + în scop potabil: **S.C. R.A.J.A. S.A. Constanța – Sursa de apă potabilă Cernavodă;**
  + transport: **C.N. A.C.N. Agigea cu alimentare apă din Dunăre;**
  + industrie**: S.C. Sârme și Cabluri S.A. Hârșova;**
  + irigații: **Ag. N.I.F. Filiala Îmbunătățiri Funciare Constanța; O.U.A.I. Ostrov-Băbușa și O.U.A.I. Ostrov-Regie;**
  + piscicultură: **S.C. Aquarom Elite Distribution S.R.L. București – Am. pisc. Oltina**  ș**i S.C. Danubiu Elite S.R.L. București – Am. pisc. Dunăreni.**

**2.** **Situaţia meteorologică în intervalul 01.10.2018, ora 8.00 – 02.10.2018, ora 6.00**

**ÎN ŢARĂ**

Valorile termice diurne, în marea lor majoritate mai scăzute decât în mod obișnuit la început de octombrie, au caracterizat o vreme apropiată de normal în regiunile vestice, nordice și de nord-est, rece în est-sud-est și în centru și deosebit de rece în sud, unde abaterile negative au fost în general de peste 6...7 grade. Temperaturile maxime s-au situat între 12 grade la Giurgiu, Zimnicea și Întorsura Buzăului și 22 de grade la Sighetu Marmației și Baia Mare. În cursul zilei, înnorările au cuprins cea mai mare parte a țării și a plouat slab în Oltenia, Muntenia, Dobrogea, local în Moldova și în Transilvania și cu totul izolat în Munții Banatului și în Maramureș. Spre seară și noaptea, au mai fost înnorări și ploi în sud-estul și nordul teritoriului, iar în rest cerul s-a degajat. Vântul a suflat slab și moderat cu unele intensificări în Banat cu viteze la rafală de până la 65 km/h și în zona înaltă a Carpaților Meridionali. S-a semnalat ceață în depresiunile Carpaților Orientali, în primele ore ale zilei și în a doua parte a nopții, iar la sfârșitul intervalului izolat și în Moldova și în Dobrogea. Tot izolat, la sfârșitul nopții, în depresiunile din estul Transilvaniei s-a produs brumă. La ora 06.00, valorile termice erau cuprinse între 1 grad la Sfântu Gheorghe (Covasna) și 17 grade la Constanța-dig.

***OBSERVAȚII: începând de ieri, de la ora 06.00, au fost în vigoare 6 mesaje de atenționare - cod galben - pentru fenomene meteorologice periculoase imediate emise după cum urmează: 3 de SRPV Timișoara, 2 de SRPV Bacău și 1 de SRPV Sibiu.***

**LA BUCUREŞTI**

Vremea a continuat să se răcească, devenind deosebit de rece pentru începutul lunii octombrie. Temperatura maximă a fost de 13 grade la Filaret și 14 grade la Afumați și Băneasa (valori cu 8...9 grade sub media multianuală). Cerul a fost mai mult noros și temporar, în cursul zilei și la începutul nopții, a plouat slab. Vântul a suflat slab până la moderat. La ora 06.00, se înregistrau 11 grade la Băneasa, 12 grade la Filaret și 13 grade la Afumați.

**3. Prognoza meteorologică în intervalul 02.10.2018, ora 8.00 – 03.10.2018, ora 8.00**

**ÎN ŢARĂ**

Vremea se va încălzi în sudul, estul și centrul țării, iar în rest, valorile termice vor fi, în general, comparabile cu cele din ziua precedentă. Cerul va prezenta înnorări și va ploua mai ales sub formă de aversă și vor fi posibile descărcări electrice, în Crișana și Maramureș, local în Banat și în Transilvania și pe arii restrânse la munte și în nordul Moldovei, îndeosebi în cursul zilei și la începutul nopții. În restul teritoriului cerul va deveni variabil și doar în primele ore ale zilei în extremitatea de sud-est vor mai fi posibile ploi slabe. Vântul va sufla slab și moderat, cu intensificări în a doua parte a intervalului, în zona montană înaltă. Temperaturile maxime se vor încadra între 17 și 24 de grade, iar cele minime, în general, între 6 și 14 grade. În zonele joase de relief, dimineața și noaptea izolat se va semnala ceață.

**LA BUCUREŞTI**

Vremea va fi în general frumoasă și se va încălzi. Cerul va fi variabil, iar vântul va sufla slab până la moderat. Temperatura maximă va fi de 23...24 de grade, iar minima de 11...12 grade, posibil ușor mai coborâtă în zona preorășenească.

***II. CALITATEA APELOR***

***Administrația Națională „Apele Române”*** informează, la data de 01.10.2018, despre apariția fenomenului de mortalitate piscicolă pe râul Suceava, în zona CET Suceava. Reprezentanții SGA Suceava și GNM-CJ Suceava s-au deplasat în teren, unde au constatat următoarele:

- pești morți (de mici dimensiuni 1-10 cm lungime, în cantitate redusă) pe malul drept al râului Suceava, în zona amonte punte Tisăuți, pe un tronson de aprox. 500 m;

- apa râului Suceava nu prezenta nici o modificare de culoare și miros ;

- în urma verificării în teren nu s-au identificat evacuări de ape uzate, neautorizate și nici alte zone cu pești morți;

- au fost prelevate probe de apă din r. Suceava din zona afectată care vor fi analizate de laboratorul SGA Suceava și pești care au fost predați la DSVSA Suceava.

Rezultatele analizelor probelor de apă prelevate de pe râul Suceava, din următoarele secțiuni:

1. râu Suceava zona punte pietonală Tisăuți (ora 12.10);

2. gura de evacuare SC AMBRO SA Suceava în râul Suceava (ora 13.00);

3. gura de evacuare a stației de epurare a SC ACET SA Suceava în râul Suceava (ora 12.30);

4. râu Suceava 1 km amonte de evacuare SC AMBRO (ora 16.15);

5. râu Suceava zona punte Lisaura (ora 14.30);

6. râu Suceava zona punte pietonală Tisăuți (ora 15.15);

7. gura de evacuare SC AMBRO SA Suceava în râul Suceava (ora 15.45);

8. gura de evacuare a stației de epurare a SC ACET SA Suceava, în râul Suceava (ora 15.30);

SECTIUNEA pH Conduct Ox. diz. CCOCr Fosfor tot. Deterg N Tot.

(unit pH) (µS/cm) (mgO2/l) (mgO2/l) (mg/l) (mg/l) (mg/l)

1. 8,1 523 10,9 20,84 0,03 <LOQ 1,944

2. 8,2 485 - 22,76 0,02 <LOQ 1,719

3. 8,1 1492 - 121,9 0,31 0,239 12,75

4. 8,4 500 10,5 14,67 0,02 <LOQ 1,385

5. 8,3 524 10,8 30,62 0,048 <LOQ 2,14

6. 8,3 528 10,9 36,57 0,077 <LOQ 2,45

7. 8,0 880 - 109,2 0,12 <LOQ 2,178

8. 8,3 3580 - 60,7 0,42 0,831 6,289

În urma interpretării rezultatelor analizelor efectuate de Laboratorul de Calitate al Apei, nu s-au constatat modificări majore ale clasei de calitate, cu excepția indicatorului CCOCr care își schimbă clasa din a II-a în a III-a, pe secțiunea punte Lisaura și punte Tisăuți.

Având în vedere că la controlul efectuat în teren nu s-a identificat nicio sursă de poluare, DSV Suceava va efectua analize pe peștele prelevat.

Personal al SGA Suceava monitorizează în continuare evoluția stării de calitate a apei.

Personalul SGA Suceava monitorizeză zona și apele râului Suceava.

***III. CALITATEA MEDIULUI***

1. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru intervalul 28-30.09.2018, în cadrul *Reţelei Naţionale de Monitorizare*, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

***Comisariatul Județean Caraș Severin din cadrul GNM și Agenția de Protecție a Mediului Caraș Severin*** informează că la data de 01.10.2018, în jurul orei 12.00, din cauza intensificării vântului (care bătea cu viteze de 20 km/h, iar la rafală cu 40 km/h), de pe suprafașa iazului de decantare Boșneag Extindere (zona Sesecare-sat Moldova Nouă) s-au ridicat particule de praf (sub formă de pulberi în suspensie) aparținând SC Moldomin SA Moldova Nouă (societate aflată în insolvență). Fenomenul a luat amploare în jurul orei 13.00. Particulele de praf sunt transportate de vânt peste Dunăre, spre Republica Serbia, fenomenul fiind apreciat ca de intensitate medie. O echipă a APM CS s-a deplasat în zonă pentru recoltarea de probe. La stația de monitorizare CS-5 Moldova Nouă fenomenul a fost înregistrat la indicatorul PM10 nefelometric prin creșterea valorii orare pentru data de 01.10.2018, ora 13.00 până la valoarea de 96,64μg/m3, dar valoarea limită de 50 μg/m3 este pentru valorarea zilnică (24h). Se precizează că în anumite condiții meteo-lipsă precipitații și vânt puternic, fenomenul de antrenare a sterilului nu mai este accidental, acesta are caracter repetitiv. Societatea informează că nu are posibilități financiare și tehnice pentru a contracara acest fenomen. Comisarii GNM Caraș Severin monitorizează permanent fenomenul.

***Comisariatul Județean Suceava din cadrul GNM și Agenția de Protecție a Mediului Suceava*** informează telefonic despre producerea, la data de 01.10.2018, unui incendiu la un depozit de deșeuri reciclabile aparținând SC Alin For You SRL Suceava, în mun. Suceava, pe strada Gh. Doja. Echipaje ISU Suceava intervin pentru stingere. Nu se cunosc cauzele declanșatoare. Vom reveni cu informații suplimentare.

**2. În domeniul solului şi vegetaţiei**

Nu s-au înregistrat evenimente deosebite.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**